Presa idráulica

En enhenieria se llama presa u represa a un muru hormau con lanchas, ormigón u material suertu, que normalmenti se costruyi nuna afechá u defilaeru sobri un riu, regatu u canal cola finaliá e retenel áugua (pal su posteriol aprovechamientu en abastecimientu u reguediu, pa eleval el su nivel con el ohetivu e defiala a canalizacionis de riegu, u pala proución d´enerhia mecánica al trashormal la enerhia potencial el áugua retenia, en enerhia cinética, i ésta nuevamenti en mecánica al movel la huerça el áugua un elementu móvil). La enerhia mecánica puei aprovechalsi diretamenti, cumu enus antigus molinus, u e horma endireta pa proucil enerhia elétrica, cumu se hazi enas centralis idruelétricas.

 Elementus el sistema presa - embalsi 

 El embalsi: es el volumin d´áugua que quea reteniu pola presa.
 El vasu: es la parti el valli que contieni el áugua retenia.
 La afechá: es el puntu concretu el terrenu ondi se costruyi la presa.
 La presa: propiamenti izia, cuyas huncionis básicas son, pol un lau garantizal la estabiliá e tola costrución, soportandu un empuhi idrostáticu el áugua mu huerti, i pol otru, nu premitil la filtración el áugua p´abahu.

Al mesmu tiempu, ena presa s´alcuentran:
 Los paramentus: son las dos superficis prencipalis mas u menus verticalis qu´arrayan el cuerpu la presa, el enteriol u d´áuguas arriba, qu´está en contautu con el áugua, i el esteriol u d´áuguas abahu.
 La coronación: es la superfici qu´arraya la presa superiolmenti.
 Los estribus: los lateralis el muru qu´están en contautu cola afechá contra la que se sostriba.
 La cimentación: la superfici inferiol de la presa, a través de la cual descarga el su pesu al terrenu.
 El aliviaeru u verteeru: es la estrutura idráulica pola que rebimba el áugua sobranti cuandu la presa ya está llena.
 Las tomas son tamién estruturas idráulicas, inque e menol entiá, i son gastás pa estrael áugua e la presa pa un ciertu usu, cumu puei sel abastecimientu a una central idruelétrica u a una ciá.
 La descarga e hondu: premiti mantenel el hucheau caudal ecolóhicu áuguas abahu la presa.
 Las esclusas: que premitin superal una presa navegandu.
 La escalera e pezis: que premiti la migración de los pezis en sintiu ascendenti e la corrienti.

 Crasis de presas 
Se puein deferencial una tupa crasis de presas, esminciandu con que se puei palral de presas fihas u móvilis. Nesta lista se incluin las mas gastás:

 Presa e materialis suertus.
 Presa d´ormigón.
 Presa e contrahuertis.
 Presa e bóveas múrtipris.

Pol otra parti, enu que se refieri a la finaliá, amás de las ya izias, d´abastecimientu, riegu u heneración d´enerhia elétrica, desistin entri otras las siguientis:
 Presa filtranti.
 Presa e buracu.
 Presa e defiu.

 Atihus esternus 

 Estau e los Embalsis, pantanus i presas d´España
 La costrución de la Presa e Hoover

 Referéncias 
 Manuale dell'Ingegnere. Edición 81. Editado por Ulrico Hoepli, Milano, 1987. ISBN 88-203-1430-4
 Handbook of Applied Hydraulics. Library of Congress Catalog Card Number 67-25809.
 Engenharia de Recursos Hídricos. Ray K.Linsley & Joseph B. Franzini. Editora da Universidade de Sao Paulo e Editora McGraw-Hill do Brasil, Ltda. 1978.
 Handbook of Applied Hydrology. A Compendium of Water-resources Tecnology''. Ven Te Chow, Ph.D., Editor in Chief. Editora McGraw-Hill Book Company. ISBN 07-010774-2. 1964.
 Hidráulica de los Canales Abiertos. Ven Te Chow. Editorial Diana, Mexico, 1983. ISBN 968-13-1327-5

Categoría:Embalsis